עולם הפעלות ימי ההולדת נראה חביב וחיובי אבל מה באמת קורה מאחורי הקלעים ובאילו דברים משונים נתקלים המפעילים? "הוזמנתי לעשות הפעלה. כמו בכל אירוע, אני מבקשת שאם ההפעלה תהיה בחוץ, שלא תהיה סמוכה לגן שעשועים משום שזה מסיח את הילדים", מספרת רונה נבון מ"עננים של פיסטוק".
"כשהגעתי, גיליתי שהמקום הנבחר היה בתוך פארק עם גן שעשועים ענק, אבל לא רק זה. ההורים הזמינו מכונה של שערות סבתא, דוכן נקניקיות ועוד מילון אטרקציות חוץ ממני. הילדים הופנטו מכל מה שהיה מסביב וכמעט לא נכחו בחגיגה.
"בסוף האירוע האמא סרבה לשלם בטענה שלא הייתי מספיק אטרקטיבית ואמרה 'אם היית מפעילה טובה, היית מצליחה'. זכורה לי עוד הפעלה לילד עם הורים גרושים טריים, והאבא התחיל איתי בסוף האירוע. זה היה מביך".
" יש המון סיפורים", משתפת אורית כהן מ"ילדודנס". "יום אחד הגעתי ליום הולדת ביום הלא נכון. פעם אחרת הורים שכחו להביא נרות לעוגה. אני מכירה מפעילים שיומן שלם נמחק להם והם היו צריכים לנסות לשחזר עם מי הם קבעו".
זוכרת מקרה מיוחד?
"באחת ההפעלות שלי בטקס העוגה, האמא התעקשה להחזיק זיקוקים, למרות שהזהרתי שלא, ונשרפו לה הגבות".
מה הדבר שחוזר על עצמו?
"הרבה פעמים הורים מנסים להתמקח על המחיר. הם רבים איתנו על 100 שקלים, מבקשים שנבוא לקראתם ואז את מגיעה ליום ההולדת ורואה שולחן ממתקים מושקע או בריכה בחצר ומכוניות יוקרה בחוץ.
"בנוסף, אני תמיד שואלת כמה ילדים יהיו, עונים שיגיעו 25 ומגיעים 70 ילדים. תמיד יש לי ספייר, אבל אני צריכה להערך מראש עם הציוד. בכלל גם בבריתות - אנחנו מגיעות לבדר את הילדים וככה לשחרר את המבוגרים ובסוף המבוגרים רוצים להיות חלק מהפעילות. הם מאוד אוהבים לעשות קעקועים למשל".
"אני זוכרת אמא שהתקשרה לתאם הפעלה פרטית לבתה בת ה-13", מספרת שיר קצנל מ"עולם בת הים". "האם כל כך התרגשה מההפעלה, דיברה איתי המון ודאגה לכל הפרטים, אבל הילדה לא אוהבת לשחות ולא אוהבת בנות ים. האמא מהצד ניסתה לעודד אותה - 'שימי סנפיר, יהיה מהמם'. היא כל כך התלהבה שלא חשבה על הבת שלה בכלל.
"בנוסף, יש פעמים שהמשתתפים עסוקים בתמונות ולא מתרכזים בפעילות. הצילומים הם חלק חשוב ומיוחד בחוויה, אבל היו משפחות או קבוצות שהיו כל הזמן עסוקות בצילומים והעלו לאינסטגרם מכל זווית אפשרית, שזה ממש בזבז את זמן הפעילות.
"בסדנה יש חלק שמתאפרים כמו בת ים: נצנצים, קשקשים כחולים, אודם כחול או ירוק ויש בנות שהגיעו מאופרות מראש ליום הולדת כדי שיהיו יפות בתמונות ולא הסכימו להשתתף בחלק של איפור בנות הים, כדי שזה לא יהרוס את הלוק לתמונות באינסטגרם".
"הדבר הכי בולט באירועים הוא זה שיש תור ארוך מאוד של ילדים ותמיד יש את המבוגרים מסביב שמנסים לדחוף את הילדים", משתפת דבי מן, אמנית ציור פנים וגוף. "יש כאלו שמבקשים שאני אצייר להם על השריר ציורים מוזרים שלא מתאימים לנסיבות. כבר ביקשו ממני לצייר אישה ערומה.
"באחת הפעמים שציירתי בבר מצווה, שני ילדים רבו עליי פיזית. אני תמיד מחלקת מספרים כדי שיהיה תור מסודר. בכל זאת הם הלכו מכות, ממש מעליי. ניסו להפריד ביניהם ולא הצליחו. נשברה לי ציפורן עד זוב דם ונאלצתי להפסיק את הפעילות".
"פעם אחת, בזמן שהרכבתי את הציוד, הגיע מפעיל נוסף", משתף אבי בוחבוט מ"חגיגה הפקות".
"מסתבר שההורים קבעו עם שנינו ושכחו לבטל אותו. בפעם אחרת, שכחתי את השם של הילדה החוגגת, לא היה לי נעים לשאול והצלחתי להעביר הפעלה שלמה ולאלתר מבלי להגיד את שמה".
"המבוגרים מנסים לדחוף את הילדים לקידמת התור"